Христо Смирненски
Сурвакане

chitanka.info

Сурвакане[0]

Сред горести нечакани

в житейския ни път

съдбата суровака ни

със неодялан прът.

И ний нещастни граждани

под жълтия байрак —

срещнахме с недояждане

и таз година пак.

Сърцата наши по̀ ли са

безгрижни днес, уви?

Тежи пак нова полица

над старите глави.

А всеки удря, чука ни

по начини безброй

и вече са попукани

месата ни от бой.

Светата репарация[1]

и тя днес на свой ред

почуква ни със грация

за здраве и късмет.

[0] Публикация: Българан. Седмично хумористично списание. София, г. VII, бр. 1(52) от [31 декември] 1921 г., с подпис: Йохан. ↑

[1] Светата репарация — огромните репарации, които трябва да изплаща България според мирния договор. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.